
PATVIRTINTA
Anykščių rajono savivaldybės administracijos direktoriaus 2021 m. sausio 21 d. įsakymu Nr. 1-AĮ-54


ANYKŠČIŲ RAJONO SAVIVALDYBĖS UŽIMTUMO DIDINIMO PROGRAMOS ĮGYVENDINIMO IR DARBDAVIŲ ATRANKOS KOMISIJOS DARBO REGLAMENTAS

I SKYRIUS
BENDROSIOS NUOSTATOS

1. Anykščių rajono savivaldybės užimtumo didinimo programos įgyvendinimo ir darbdavių atrankos komisijos darbo reglamentas (toliau – Komisijos darbo reglamentas) nustato Anykščių rajono savivaldybės užimtumo didinimo programos įgyvendimo ir darbdavių atrankos komisijos (toliau – Komisija) funkcijas, teises ir pareigas bei Komisijos sudėtį ir darbo organizavimo tvarką.
2. Komisija sudaroma, jos pirmininkas ir jos darbo reglamentas nustatomi Anykščių rajono savivaldybės administracijos (toliau – Savivaldybės administracija) direktoriaus įsakymu.
3. Komisijos sprendimai Savivaldybės administracijos direktoriui, priimančiam sprendimus dėl Anykščių rajono savivaldybės 2021 m. užimtumo didinimo programos (toliau – Programa) finansavimo, yra patariamojo pobūdžio.
4. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, Socialinės apsaugos ir darbo ministro įsakymais, Anykščių rajono savivaldybės tarybos sprendimais, šiais nuostatais ir kitais teisės aktais.
5. Komisijos darbo reglamente vartojamos sąvokos atitinka sąvokas, nustatytas Lietuvos Respublikos užimtumo įstatyme, Užimtumo didinimo programų rengimo ir jų finansavimo tvarkos apraše, patvirtintame Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl užimtumo didinimo programų rengimo ir jų finansavimo tvarkos aprašo patvirtinimo“, bei kituose teisės aktuose vartojamas sąvokas. 

II SKYRIUS 
KOMISIJOS VEIKLOS TIKSLAS IR FUNKCIJOS

6. Komisijos veiklos tikslas – atrinkti darbdavius, vykdysiančius Programoje numatytus terminuotus darbus, paskirstyti lėšas ir teikti tvirtinti Savivaldybės administracijos direktoriui Darbo rinkos politikos rengimo ir įgyvendinimo priemonės lėšų paskirstymo projektą. 
7. Komisija vykdo šias funkcijas:
7.1. įvertina, ar pateiktos paraiškos atitinka Anykščių rajono savivaldybės įgyvendinimo ir darbdavių atrankos organizavimo tvarkos aprašo reikalavimus;
7.2. išnagrinėjusi pateiktas paraiškas ir atsižvelgdama į Programai įgyvendinti numatytas lėšų sumas, atrenka darbdavius, kurių sąrašą bei lėšų paskirstymą teikia Savivaldybės administracijos direktoriui tvirtinti.

III SKYRIUS
 KOMISIJOS TEISĖS IR PAREIGOS

8. Komisija turi teisę gauti iš Savivaldybės administracijos skyrių, seniūnijų, įmonių, įstaigų, organizacijų ir kitų organizacinių struktūrų, visą reikalingą medžiagą, dokumentus ir informaciją Komisijos funkcijoms vykdyti. Už nurodytos medžiagos, dokumentų ir informacijos pateikimą laiku asmeniškai atsakingi atitinkamų įmonių, įstaigų, organizacijų ir kitų organizacinių struktūrų vadovai.
9. Komisijos nariai turi teisę:
9.1. susipažinti su būtina darbui informacija;
9.2. teikti pasiūlymus Komisijos veiklos klausimais;
9.3. siūlyti taikyti sankcijas pareiškėjams, kurie anksčiau buvo įspėti dėl netinkamo Savivaldybės užimtumo didinimo programos darbų vykdymo ir skirtų lėšų panaudojimo, vėlavimo pateikti reikiamus finansinius dokumentus;
9.4. perskirstyti Darbdavių nepanaudotas/trūkstamas lėšas pagal poreikį, kurias siūlo Savivaldybės administracijos direktoriui tvirtinti. 
10. Komisijos nariai privalo:
10.1. dalyvauti posėdžiuose ir nepraleisti posėdžių be pateisinamos priežasties (apie nedalyvavimą pranešti Komisijos pirmininkui iš anksto);
10.2. nepiktnaudžiauti savo kaip Komisijos nario teisėmis;
10.3. neplatinti gaunamos informacijos apie Komisijos veiklą (išskyrus informaciją apie priimtus sprendimus);
10.4. vykdydami Komisijai priskirtas funkcijas, vadovautis galiojančiais teisės aktais, reglamentuojančiais Programos įgyvendinimą;
10.5. Komisija privalo savo darbe vadovautis Programa, Anykščių rajono savivaldybės užimtumo didinimo programos įgyvendinimo ir darbdavių atrankos organizavimo tvarkos aprašu.

IV SKYRIUS
 KOMISIJOS SUDĖTIS IR DARBO ORGANIZAVIMAS

	11. Komisija sudaroma iš 7 (septynių) narių – Savivaldybės administracijos specialistų ir kitų įstaigų ar organizacijų atstovų.  
	12. Komisijos darbo forma yra posėdžiai, kurie rengiami Komisijos darbo reglamento nustatyta tvarka. Komisijos posėdžius šaukia, pirmininkauja ir jos veiklai vadovauja pirmininkas. Pirmininkui nesant, Komisijai vadovauja pirmininko pavaduotojas.
	13. Komisijos posėdžiai vyksta Komisijos pirmininko pavedimu arba 1/3 Komisijos narių pageidavimu sutartu laiku. Prireikus gali būti šaukiami neeiliniai Komisijos posėdžiai.
	14. Komisija sprendimus priima posėdyje, kuris yra teisėtas, jei jame dalyvauja ne mažiau kaip ½ Komisijos narių. Sprendimai priimami Komisijos narių balsų dauguma. Jeigu balsai pasiskirsto po lygiai, lemia Komisijos pirmininko balsas. Komisijos nariai, negalintys dalyvauti posėdyje, turi teisę savo nuomonę ir sprendimą pateikti raštu.
	15. Komisijos posėdžiai ir sprendimai protokoluojami. Protokole nurodoma data, posėdžio eilės numeris, posėdžio dalyviai, balsavimo rezultatai (pažymima, kas balsavo „už“, „prieš“ ar susilaikė). Komisijos posėdžio protokolą pasirašo Komisijos pirmininkas, o jam nesant – Komisijos pirmininko pavaduotojas ir Komisijos sekretorius.
	16. Komisijos sekretorius protokoluoja Komisijos posėdžius ir organizuoja posėdžių protokolų parengimą bei jų pasirašymą.
	17. Komisija gali pasitelkti ir kitus asmenis, kurie patariamojo balso teise gali dalyvauti Komisijos posėdžiuose.

V SKYRIUS
 PARAIŠKŲ PATEIKIMO IR NAGRINĖJIMO TVARKA

18. Pareiškėjas vienu elektroniniu laišku paraišką ir kitus dokumentus pateikia atrankos skelbime nurodytu elektroninio pašto adresu. Paraiška kartu su reikiamais dokumentais turi būti išsiųsta elektroninio pašto adresu iki atrankos skelbime nurodytos paskutinės projektų pateikimo dienos 23.59 val. 
19. Komisijos sekretorius užregistruoja atrankai pateiktas įmonių, įstaigų, organizacijų ar kitų organizacinių struktūrų pateiktas paraiškas, kurioms suteikia eilės numerius.
20. Paraiškos, pateiktos kitu nei atrankos skelbime nurodytu būdu ir (ar) adresu, paraiškų registre neregistruojamos ir nevertinamos. Apie tai, kad paraiška gauta ir kad jai suteiktas numeris, pareiškėjas informuojamas elektroniniu paštu per 1 darbo dieną nuo paraiškos gavimo Savivaldybės administracijos elektroniniame pašte dienos. Pasibaigus šiame punkte nurodytam terminui ir pareiškėjui negavus paraiškos gavimo fakto patvirtinimo, t. y. kad paraiška gauta ir jai suteiktas numeris, jis per 1 darbo dieną nuo šiame punkte nurodyto termino pabaigos privalo elektroniniu paštu ar telefonu kreiptis į Savivaldybės administraciją ir pranešti, jog negavo paraiškos gavimo fakto patvirtinimo, taip pat pateikti išsiuntimo faktą įrodančius duomenis (išsiųsto elektroninio laiško nuorašas). Jei nustatoma, kad paraiška išsiųsta, bet Savivaldybės administracijoje ji nebuvo gauta, pareiškėjas ne vėliau kaip per 2 darbo dienas nuo savivaldybės prašymo pateikti dokumentus gavimo dienos pakartotinai pateikia paraišką ir reikiamus dokumentus. Pareiškėjui nepateikus paraiškos bei išsiuntimo faktą įrodančių duomenų, paraiškos neregistruojamos ir nevertinamos.
21. Komisija, išnagrinėjusi ir įvertinusi pateiktas paraiškas ir atsižvelgdama į Programai numatytas lėšų sumas, atrenka darbdavius. 
22. Atrankos metu Komisijos pirmininkas supažindina Komisijos narius su pateiktomis paraiškomis pagal jiems suteiktus eilės numerius. 
23. Komisijos nariai gali pateikti klausimus bei pareikšti savo nuomonę.
24. Kviestiniai ar savo noru dalyvaujantys asmenys kalbėti posėdyje ar pateikti klausimus gali tik leidus Komisijos pirmininkui.
25. Komisija priima sprendimą dėl Programos atrankos rezultatų ne vėliau kaip per 20 (dvidešimt) dienų nuo paraiškų pateikimo termino pabaigos. 
26. Komisija per 5 (penkias) darbo dienas nuo sprendimo dėl Programos atrankos rezultatų priėmimo dienos, su priimtu sprendimu supažindina Savivaldybės administracijos direktorių, kuris ne vėliau kaip per 5 (penkias) darbo dienas priima sprendimą dėl Programos darbų finansavimo.
27. Komisija atrankoje dalyvavusius pareiškėjus, per 5 (penkias) darbo dienas nuo Savivaldybės administracijos direktoriaus sprendimo priėmimo dienos, informuoja apie atrankos rezultatus ir skirtą finansavimą.

VI SKYRIUS
BAIGIAMOSIOS NUOSTATOS

28. Komisijos nariai už savo veiklą atsako pagal Lietuvos Respublikos įstatymus.
29. Šis reglamentas gali būti keičiamas Savivaldybės administracijos direktoriaus įsakymu.
___________________________




